थुनलाइगिरि सुकुमार बसुमतारीया जिउनि जोबथा समसिम बर’नि गामिफोरखौ गिदिं गिदा, खुगा मेथाइ गुबैयै बैसागु मेथाइफोरखौ बुथुमलाबायना गुजि जौथाइयाव बाकसा जिल्लानि बरमायाव थानाय सेण्ट जनस स्कुलाव फोरोंगिरि जाफैदोंमोन। जाथाइया एरैबादिमोन 1993 मायथाइनि 25 डिसेम्बर खालि बर’मायाव थानाय सेण्ट जनस स्कुलनि मोखाङाव मिथिरोङि उदखारिया ‘पान्दे’ उपाधि मुंनि सासे बरमा थानानि पुलिस अफिसारखौ बुथारनाय जाथाइखौ लाना पुलिसफोरा दुथां उदखारिखौ हमनो हायियाव सानाहवा सरासनस्रा दाय खालामि मानसिफोरखौसो जानला-मानला अनाखानायै उदखार खालामनो  हमो। पुलिस हानजाया जाथाइनि उनाव अनाखानायै आरो साना-हवा बुख्रुबजानाय दायगैयिनि मादाव बैसमाव सेण्ट जनस स्कुलनि फोरोंगिरि सुकुमार बसुमतारीखौ जाथाइ जाहोनायनि दैदेनगिरि बिदि साननानै दायमावि सुबुंखौसो हमना लांना बरमा थानायाव लांना बुला बुसि खालामना सोलेरनि बेगें-बेला बुख्रुबजोबो। जाउनाव अर्थपेडिक डाक्टरनि सेराव देहा फाहामनो राहा लानो गोनां जाहैयो। नाथाय दुखुनांथाव बाथ्रायानो जाबाय पुलिसनि बुला-बुसियाव गोगो आरो थाजिम देहानि बिगोमा बर’ हारिनि नायल’ जाल’ गागि थुनसाइगिरि आरो सोलोंथाइयारि सुकुमार बसुमतारीया बेरामि जानानै बेंगोरा जानो गोनां जायो। अराय मिनि हाला हाला थानाय समायसुला जेरै मुङा ‘सुकुमार’ एरैनो समायथार सुबुङा बेंगोरा जानानै दुखु-दाहाजों जिउ फोजोबनो गोनां जायो। दाय मावि सुकुमार बसुमतारीखौ पुलिसा बुख्रुबाबा बिथाङा बेसेबा दिन गोलाउ जिउ लाना राइजो जागौमोन बे बाथ्राखौ सोर मिथि हानो? नाथाय पुलिसनि अना-खाना उदखाराव बिथांनि थांना थानायनि जिउ थुंगे बोयो जायनि जाहोनाव 1996 माइथाइनि 14 नबेम्बर खालि अबथिरायै थैनायखौ बांख्र’बना लानो गोनां जायो। सोमोनांथाव बाथ्रा दि पुलिसनि बिदि दायगैयि सुबुंखौ नंखाय-बाखाय दायनिगिरि खालामना पुलिसनि साना-हवा बिसार गैयि खामानिनि नियाय बिसार सरकारा खालामासै। जाहोनाव बर’ हारिया सुकुमार बसुमतारी बादि बर’ राव थुनलाइनि अजा सासे खोमाना लानो गोनां जायो।